CELEX: 52012PC0485
Language: lt
Date: 2012-09-05
Title: Pasiūlymas TARYBOS REKOMENDACIJA dėl neformaliojo mokymosi ir savišvietos rezultatų patvirtinimo

|
			
		
		
		52012PC0485
		
			Pasiūlymas TARYBOS REKOMENDACIJA dėl neformaliojo mokymosi ir savišvietos rezultatų patvirtinimo /* COM/2012/0485 final - 2012/0234 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO APLINKYBĖS
Naujų mokymosi galimybių svarba
Šiandien galimybės mokytis – neribotos,
peržengiančios valstybių sienas ir iš karto prieinamos.
Žmonės mokosi ir naujų gebėjimų vis dažniau įgyja ne tik tradicinėse
švietimo įstaigose (formalusis mokymasis), bet ir kitur. Svarbių dalykų
pavieniui ar drauge su kitais mokomasi darbo vietoje, pilietinės visuomenės
organizacijose ar virtualioje – interneto ir mobiliųjų prietaisų – erdvėje. Įmonės vis dažniau savo darbuotojams siūlo
organizuoto, tačiau neformalaus mokymosi galimybių, kad jie galėtų pagerinti
savo gebėjimus. Globalizuotame ir tarpusavyje
susijusiame pasaulyje, kur technologijos padeda žmonėms mokytis pačiais
įvairiausiais būdais, vis svarbesnė tampa savišvieta, pavyzdžiui, naudojantis
nemokamais švietimo ištekliais ar nuotolinio mokymosi būdu.
Norint įveikti sparčius ekonominius ir
technologinius pokyčius, dažnesnį darbo vietos keitimą per žmogaus gyvenimą, ir
siekiant paskatinti žmones įgyti geresnių ir reikalingesnių gebėjimų, kurie
padidintų galimybę įsidarbinti, produktyvumą ir ekonomikos augimą, būtina
pritraukti visus besimokančius asmenis ir suteikti jiems galimybę įgyti
mokymosi patirties. 
Atsižvelgiant į šiandieninę situaciją –
didėjantį nedarbą (visų pirma jaunimo) ir nepakankamą ekonomikos augimą, svarbu
kuo skubiau pasinaudoti naujomis mokymosi galimybėmis už formaliojo švietimo
sistemos ribų ir tokiu būdu įgytais gebėjimais: Europa turi padėti ugdyti
tinkamus gebėjimus ir užtikrinti geresnę gebėjimų ir darbo vietos reikalavimų
atitiktį, kad būtų padidintas konkurencingumas ir gerovė. 
Tokiomis
aplinkybėmis švietimo ir kvalifikacijos sistemos turėtų suteikti galimybę
visiems piliečiams[1]
parodyti, ko jie išmoko už mokyklos ribų, ir tai panaudoti toliau dirbant ar
mokantis. Tą galima pasiekti patvirtinant neformaliojo mokymosi ir savišvietos
rezultatus – tai procesas, pagal kurį įgaliota įstaiga patvirtina, kad asmens
pasiekti mokymosi rezultatai (įgytos žinios, gebėjimai ir kompetencija)
atitinka nustatytus standartus. 
Neformalusis mokymasis ir savišvieta
strategijoje „Europa 2020“
Neformaliojo mokymosi ir savišvietos rezultatų
patvirtinimas ES valstybėse narėse iš esmės prisideda prie ES užmojo siekti
pažangaus, tvaraus ir integracinio augimo, kaip nustatyta strategijoje „Europa 2020“.
Jis gali daryti reikšmingą poveikį darbo rinkos veikimui: patvirtinimo
mechanizmai užtikrintų didesnį darbo jėgos turimų gebėjimų skaidrumą ir padėtų
geriau derinti gebėjimus ir darbo rinkos reikalavimus, gerintų gebėjimų perkeliamumą
tarp bendrovių ir sektorių ir skatintų judumą Europos darbo rinkoje.
Patvirtinimas, kuriuo palengvinamas profesinis ir geografinis judumas ir
užtikrinama geresnė įgūdžių atitiktis, labai padėtų spręsti gebėjimų trūkumo
problemą augančiuose ekonomikos sektoriuose ir taip remtų ekonomikos
atsigavimą. 
Senėjant visuomenei ir mažėjant darbo jėgai,
neformaliojo mokymosi ir savišvietos rezultatų patvirtinimas gali padėti
Europai pritraukti darbo rinkos užribyje atsidūrusius asmenis, suteikti jiems
naujų mokymosi ir darbo galimybių ir išnaudoti žmogiškąjį kapitalą, kad būtų
kovojama su nedarbu, didinamas produktyvumas ir konkurencingumas. Visų pirma
patvirtinimo procesas padėtų jauniems bedarbiams, ieškantiems pirmo darbo arba
turintiems labai mažai profesinės patirties, nes būtų pademonstruoti ir
įvertinti jų įvairiais būdais įgyti gebėjimai ir kompetencija.
Dėl patvirtinimo išaugtų žmonių galimybės
įsidarbinti, padidėtų darbo užmokestis ir pagerėtų karjeros perspektyvos, būtų
lengviau perkelti gebėjimus iš vienos šalies į kitą, būtų suteiktas vadinamasis
antras šansas mokyklos nebaigusiems asmenims, pagerėtų galimybės dalyvauti
formaliojo švietimo ir mokymo programose, išaugtų motyvacija mokytis ir
pasitikėjimas savimi. 
Apskritai neformaliojo mokymosi ir savišvietos
rezultatų patvirtinimas gali padėti siekti strategijoje „Europa 2020“ nustatytų
pagrindinių tikslų, susijusių su mokyklos nebaigusių asmenų skaičiaus mažinimu,
aukštąjį ar lygiavertį išsilavinimą įgyjančių 30–34 m. asmenų skaičiaus
didinimu, bendro užimtumo lygio kėlimu, skurdo ir socialinės atskirties
mažinimu. Tai procesas, kuris yra stebimas Europos semestru. 
Remtis Europos politikos darbotvarke
Neformaliojo mokymosi ir savišvietos rezultatų
patvirtinimas į Europos politinę darbotvarkę įtrauktas 2001 m., Komisijai
apibrėžus mokymąsi visą gyvenimą kaip mokymosi veiklą visais gyvenimo etapais,
kuria siekiama pagerinti žinias, gebėjimus ir kompetenciją, kad ir iš kokios
perspektyvos – asmeninės, pilietinės, socialinės ir (arba) darbo rinkos – būtų
žvelgiama. Nuo Kopenhagos deklaracijos dėl sustiprinto Europos bendradarbiavimo
profesinio mokymo srityje imtasi įvairių iniciatyvų, kuriomis siekta paremti
europines mokymosi visą gyvenimą priemones: 
–                        
2004 m. Tarybos išvadose nustatyti Europos
bendrieji patvirtinimo principai.
–                        
2004 m. parengta Europass sistema,
įskaitant Europass CV ir kitus dokumentus, kuriais piliečiai gali
naudotis, kad galėtų geriau užfiksuoti ir pristatyti savo kvalifikaciją ir
gebėjimus visoje Europoje. Kitos mokymosi rezultatų dokumentavimo priemonės yra
programos „Veiklus jaunimas“ dalyviams išduodamas Jaunimo pasas (Youthpass)
ir sektoriniai gebėjimų ir kvalifikacijos pasai, parengti pagal Europos
sektorių socialinį dialogą.
–                        
Svarbus žingsnis neformaliojo mokymosi ir
savišvietos rezultatų patvirtinimo link buvo 2008 m. priimta Europos
Parlamento ir Tarybos rekomendacija dėl Europos kvalifikacijų sąrangos
(EKS) mokymuisi visą gyvenimą kūrimo. EKS – mokymosi rezultatais grindžiama
orientacinė kvalifikacijos lygmenų sistema. Ji nulėmė tęstinį visų valstybių
narių nacionalinių kvalifikacijos sistemų kūrimo bei jų sąsajų su
Europos kvalifikacijų sistema plėtotės procesą. Vykstant šiam procesui
kvalifikacijos taps lengviau palyginamos ir suprantamos darbdaviams, švietimo
įstaigoms, darbuotojams ir besimokantiems asmenims.
–                        
2009 m. Komisija ir CEDEFOP paskelbė Europos
neformaliojo mokymosi ir savišvietos rezultatų patvirtinimo gaires, kuriose
politikams ir specialistams pateikiama su patvirtinimu susijusių techninių
patarimų. Dėmesys sutelkiamas į įvairius patvirtinimo lygmenis (pavyzdžiui,
asmens, organizacinį, nacionalinį, Europos). Šios gairės – savanoriškai taikoma
praktinė priemonė.
–                        
Dar viena neformaliojo mokymosi ir savišvietos
rezultatų patvirtinimą palengvinanti priemonė – mokymosi rezultatais
grindžiamos kreditų sistemos. Aukštojo mokslo lygmeniu taikoma Europos
kreditų perkėlimo ir kaupimo sistema (ECTS), parengta vykdant Bolonijos
procesą, kad būtų sudarytos palankesnės sąlygos judumui tarp aukštojo mokslo
įstaigų. Profesinio mokymo lygmeniu veikia Europos profesinio mokymo kreditų
sistema (ECVET).
Be to, pagal Mokymosi visą gyvenimą programą
nuo 2007 m. finansuota įvairių bandomųjų projektų, pagal kuriuos plėtoti
patvirtinimo procesai ir priemonės tam tikruose sektoriuose ir tam tikromis
aplinkybėmis, visų pirma profesinio švietimo ir mokymo bei suaugusiųjų švietimo
sistemose. Kai kurios šalys, plėtodamos patvirtinimo sistemas, naudojosi
Europos socialinio fondo lėšomis.
Nepaisant šių Europos politikos nuostatų
egzistavimo, pažanga patvirtinimo srityje buvo netolygi, nevienoda ir lėta
visose Europos šalyse. 
Iš 2010 m. atnaujinto Europos
neformaliojo mokymosi ir savišvietos rezultatų patvirtinimo aprašo matyti, kad
tik keturios ES valstybės narės turi labai išplėtotas patvirtinimo sistemas,
dar septynios yra ką tik pradėjusios rengti nacionalines sistemas arba turi
geras, tačiau neišsamias patvirtinimo sistemas, veikiančias viename ar keliuose
sektoriuose. 
Veikti reikia nedelsiant
Dauguma ES valstybių narių neturi išsamių
patvirtinimo sistemų. Šalys, turinčios gerai išplėtotas sistemas, vadovaujasi
integraciniu požiūriu į patvirtinimą mokymosi visą gyvenimą sistemoje
(pavyzdžiui, yra jį įtvirtinusios teisės aktais), turi patvirtinimui palankią
infrastruktūrą, aktyviai įtraukia suinteresuotąsias šalis (visų pirma
socialinius partnerius) ir užtikrina, kad patvirtinimas būtų prieinamas visiems
pareiškėjams. Kai kurios šalys neseniai ėmėsi su patvirtinimu susijusių
iniciatyvų plėtodamos nacionalines kvalifikacijų sistemas. Kitose šalyse tokia
veikla vykdyta vangiai – tą atspindi nacionalinių strategijų stoka,
nepakankamos patvirtinimo procesų praktinio vykdymo žinios ir – kai kuriais
atvejais – nepakankamas pavienių asmenų ir darbdavių pasitikėjimas
patvirtinimu, taip pat kultūrinės kliūtys ir neigiamas požiūris. 
Dabartinis nevienodas nacionalinės
patvirtinimo politikos ir praktikos prieinamumas ir nevienoda padėtis
valstybėse narėse mažina patvirtinimo sistemų palyginamumą ir skaidrumą. Todėl
piliečiams sunku sutelkti įvairiomis aplinkybėmis, įvairiais lygmenimis ir
skirtingose šalyse sukauptus mokymosi rezultatus. Taip sukuriamos kliūtys
tarptautiniam besimokančių asmenų ir darbuotojų judumui, nors šiuo metu tokio
judumo labai reikia, kad būtų paskatintas ekonomikos augimas.
Atsižvelgdama į skubią reikmę didinti
darbo jėgos judumą ir mažinti kvalifikuotos darbo jėgos trūkumą, taip pat
siekdama geriau įvertinti gebėjimus ir kompetenciją, įgytą ne formaliojo
švietimo sistemoje, Komisija strategijos „Europa 2020“ pavyzdinėse iniciatyvose
„Naujų įgūdžių ir darbo vietų kūrimo darbotvarkė“[2] ir „Judus
jaunimas“[3]
bei naujose iniciatyvose dėl Bendrosios rinkos akto[4] ir
Užimtumo dokumentų rinkinio[5]
pasiūlė Tarybos rekomendaciją dėl neformaliojo mokymosi ir savišvietos
rezultatų patvirtinimo – taip ES lygmeniu būtų paspartinta reformų darbotvarkė.

ES veikla patvirtinimo srityje, kuria
siekiama valstybių narių bendradarbiavimo ir koordinavimo, gali palengvinti
darbuotojų ir besimokančių asmenų judumą, nes būtų geriau pripažįstami
neformaliojo mokymosi ir savišvietos būdu įgyti gebėjimai. Jei valstybės narės
aktyviau bendradarbiautų ir glaudžiau koordinuotų veiklą, padidėtų patvirtinimo
sistemų skaidrumas ir išaugtų valstybių narių pasitikėjimas viena kitos
patvirtinimo sistemomis. Visų pirma naudos gautų tos valstybės narės, kuriose
pasitikėjimas neformaliojo mokymosi ir savišvietos rezultatų patvirtinimo
sistemomis yra menkas ir kurios neturi šios srities tradicijų. Be ES lygmens
veiksmų nepavyks taip veiksmingai pasiekti valstybių narių tarpusavio pasitikėjimo.
Speciali Tarybos
rekomendacijos įgyvendinimo stebėsena – vienas iš šio pasiūlymo teisinių
aspektų. Komisija taip pat stebės bendrą neformaliojo mokymosi ir savišvietos
rezultatų patvirtinimo pažangą visose valstybėse narėse – tai bus bendrųjų struktūrinių
švietimo ir mokymo reformų stebėsenos pagal Europos semestrą ir pagal
strateginės programos „ET 2020“ atvirąjį koordinavimo metodą dalis.
2.           KONSULTACIJŲ SU SUINTERESUOTOSIOMIS
ŠALIMIS IR POVEIKIO VERTINIMO REZULTATAI
Konsultacijos
Konsultuotasi tokiais būdais:
–                        
viešos konsultacijos – 2010 m. gruodžio mėn. –
2011 m. vasario mėn. surengta internetinė apklausa. Kvietimai dalyvauti
internetinėje apklausoje ir išsakyti nuomonę buvo nusiųsti švietimo ir mokymo,
užimtumo, jaunimo ir sporto sričių svarbiausių grupių nariams ir kitoms
suinteresuotosioms šalims[6];
–                        
diskusijos politinių grupių, visų pirma Europos
kvalifikacijų sistemos patariamosios grupės, posėdžiuose; 
–                        
specialistų posėdžiai ir tarpusavio mokymosi
veikla, organizuojama Mokymosi rezultatų pripažinimo grupės, veikiančios prie
EKS patariamosios grupės;
–                        
tarpusavio mokymosi veikla aukštojo mokslo,
profesinio mokymo bei suaugusiųjų mokymosi srityse.
Su socialiniais partneriais – tiek
darbdaviais, tiek profesinių sąjungų atstovais – buvo konsultuojamasi per EKS
patariamąją grupę ir vykdant tarpusavio mokymosi veiklą. 
Į minėtos internetinės apklausos uždaruosius
ir atviruosius klausimus atsakė 469 respondentai, be to, buvo pateiktos 24
nuomonės. Respondentai – pavieniai asmenys ir organizacijos – pasiskirstė
daugmaž tolygiai: pirmųjų buvo 53 proc., antrųjų – 47 proc. 
Iš atsakymų matyti požiūrio į patvirtinimo
procesą nuoseklumo stoka valstybėse narėse ir tarp jų bei tai, kad veiksmingam
patvirtinimo įgyvendinimui praktikoje kyla daug kliūčių. Be to, dauguma
respondentų pritarė minčiai, kad labai svarbu užfiksuoti gyvenant ir dirbant
įgyjamus gebėjimus. Jie iš esmės rėmė Europos iniciatyvą plėtoti patvirtinimo
politiką ir praktiką ES valstybėse narėse.
Konsultuojantis su EKS patariamąja grupe ir
vykdant įvairią tarpusavio mokymosi veiklą taip pat išryškėjo pritarimas šiai
Europos iniciatyvai. 
Poveikio vertinimas
Vertintas trijų Europos neformaliojo mokymosi
ir savišvietos rezultatų patvirtinimo veiklos galimybių poveikis: 1)
pagrindinis scenarijus, pagal kurį išlaikoma dabartinė padėtis ir tikėtina
raida ES nevykdant jokių veiksmų šioje srityje, 2) Tarybos rekomendacija dėl
neformaliojo mokymosi ir savišvietos rezultatų patvirtinimo ir 3) naujas
patvirtinimo procesas, grindžiamas naujuoju atviruoju koordinavimo metodu
(AKM), ir Europos patvirtinimo kokybės chartija.
Socialinis, ekonominis ir kitoks minėtų trijų
galimybių poveikis vertintas kokybiškai, remiantis tikėtinu poveikiu, nes
faktinių duomenų nėra. 
Nustatyta, kad antra galimybė – Tarybos
rekomendacija dėl patvirtinimo įgyvendinimo – yra veiksmingiausia,
produktyviausia ir didžiausią teigiamą ekonominį ir socialinį poveikį daranti
galimybė. Be to, ši galimybė labiausiai atitinka ES politinius tikslus. Pagal
Tarybos rekomendaciją valstybės narės prisiimtų formalų įsipareigojimą veikti.
Tai pati galingiausia „švelniosios“ teisės priemonė. Iš sukauptos patirties
(visų pirma susijusios su EKS) matyti, kad valstybės narės viena kitai daro
stiprų spaudimą veikti. 
Poveikio vertinimas
rodo, kad pasirinkus pirmą galimybę (pagrindinis scenarijus) nebūtų imtasi
jokių veiksmų ir dabartinė patvirtinimo padėtis kistų lėtai, taigi neformaliojo
mokymosi ir savišvietos rezultatų patvirtinimas būtų menkai prieinamas ir
naudojamas, be to, ir toliau Europoje trūktų suderinto požiūrio į patvirtinimą.

Manoma, kad trečia
galimybė (naujasis AKM) padėtų pagerinti padėtį, palyginti su pagrindiniu
scenarijumi, kiek tai susiję su poveikio veiksmingumu, produktyvumu ir derėjimu
su platesniais ES politikos tikslais. Tačiau naujojo AKM sukūrimas reikštų
papildomas struktūras ir papildomus ataskaitų teikimo mechanizmus ir drauge
padidintų valstybėms narėms tenkančią administracinę naštą ir išlaidas. Be to,
nebūtų pakankamų garantijų, kad patvirtinimo priemonės būtų priimtos per pagrįstą
laikotarpį, nes sėkmė priklausytų vien tik nuo AKM. 
Poveikio vertinimas
taip pat parodė, kad Tarybos rekomendacija, palyginti su kitomis dviem
galimybėmis, turėtų ir daugiau privalumų:
–                        
būtų pašalintas patvirtinimo atotrūkis, būdingas
dabartinėms Europos priemonėms, pavyzdžiui, EKS, Europass ir mokymosi
kreditų sistemoms. Visų pirma būtų pašalinti Europos kvalifikacijų sistemos
trūkumai ir paskatintas neformaliojo mokymosi ir savišvietos patvirtinimas,
nenustatant tolesnių įgyvendinimo gairių; 
–                        
siūlomos konkrečios praktinės patvirtinimo sistemos
įgyvendinimo valstybėse narėse priemonės;
–                        
Tarybos rekomendacija, kuri yra teisinė priemonė,
parodomas valstybių narių įsipareigojimas taikyti nustatytas priemones, daugumą
iš kurių reikės įgyvendinti nacionaliniu lygmeniu ir pritaikyti prie
nacionalinių aplinkybių; 
–                        
į patvirtinimo sistemų plėtotės procesą aiškiai
įtraukiamos atitinkamos suinteresuotosios šalys (darbo rinkos dalyviai, jaunimo
ir savanorių organizacijos, švietimo ir mokymo institucijos);
–                        
valstybės narės ir toliau bendradarbiaus pagal
dabartinę AKM struktūrą, visų pirma per EKS patariamąją grupę, taigi
įgyvendinimo struktūra bus paprastesnė nei numatytoji pagal trečią galimybę; 
–                        
bus suformuotas naujas ir tvirtesnis
bendradarbiavimo patvirtinant neformaliojo mokymosi ir savišvietos rezultatus
politinis pagrindas.
3.           TEISINIAI PASIŪLYMO ASPEKTAI
Siūlomų veiksmų santrauka
Tarp siūlomų veiksmų – praktinės
rekomendacijos valstybėms narėms iki 2015 m. užtikrinti, kad kiekvienas
pilietis turėtų galimybę patvirtinti ne formaliojo švietimo ir mokymo sistemoje
įgytus gebėjimus ir galėtų naudotis šia sistema darbo ir mokymosi tikslais
visoje Europoje. Kalbant konkrečiau, valstybėms narėms būtų rekomenduojama:
–                        
užtikrinti, kad iki 2015 m. būtų sukurtos
nacionalinės neformaliojo mokymosi ir savišvietos rezultatų patvirtinimo
sistemos, pagal kurias visiems piliečiams būtų suteikta galimybė patvirtinti
turimas žinias, gebėjimus ir kompetenciją, nepriklausomai nuo to, kaip ir kur
jie įgyti. Patvirtinimas suteikia pagrindą įgyti dalinę ar visą kvalifikaciją,
nepažeidžiant kitų galiojančių Sąjungos teisės aktų, visų pirma Direktyvos 2005/36/EB
dėl profesinės kvalifikacijos pripažinimo; 
–                        
nacionalines neformaliojo mokymosi ir savišvietos
rezultatų patvirtinimo sistemas grįsti keturiais patvirtinimo aspektais:
mokymosi rezultatų identifikavimu, dokumentavimu, vertinimu pagal nustatytus
standartus ir galiausiai sertifikavimu;
–                        
prie nacionalinių aplinkybių pritaikytomis
priemonėmis užtikrinti plačią informacijos apie patvirtinimo galimybes sklaidą
(visų pirma palankių sąlygų neturinčioms grupėms), norintiems pradėti
patvirtinimo procedūrą piliečiams suteikti prieigą prie patvirtinimo sistemos,
užtikrinti tinkamą ir įperkamą piliečių orientavimą ir konsultavimą, sukurti
skaidrius kokybės užtikrinimo mechanizmus, kurie būtų taikomi patvirtinimo
sistemoms tiek vertinimo (metodologija ir priemonės, kvalifikuoti vertintojai),
tiek rezultatų (nustatyti standartai) atžvilgiu; 
–                        
suteikti pavieniams asmenims galimybę atlikti
vadinamąjį gebėjimų ir kompetencijos auditą per tris mėnesius nuo reikmės
nustatymo, pavyzdžiui, dėl potencialaus nedarbo ar negarantuoto užimtumo. Todėl
reikėtų skatinti naudoti dabartinę ir būsimą Europass priemonę, kuri
palengvintų mokymosi rezultatų identifikavimą ir dokumentavimą. Reikėtų
stiprinti patvirtinimo sistemos ir kreditų sistemų, kaip antai ECTS ir ECVET,
sąsajas;
–                        
įtraukti socialinius partnerius ir kitas
atitinkamas suinteresuotąsias šalis, visų pirma darbdavių organizacijas,
profesines sąjungas, prekybos, pramonės ar amatų rūmus, nacionalines
institucijas, kurios dalyvauja profesinės kvalifikacijos pripažinimo procese,
užimtumo tarnybas, jaunimo organizacijas, su jaunimu dirbančius asmenis,
švietimo ir mokymo paslaugų teikėjus bei pilietinės visuomenės organizacijas,
dalyvaujančius rengiant patvirtinimo mechanizmus ir dokumentuojant mokymosi
rezultatus, įgytus neformaliojo mokymosi ir savišvietos būdu; 
–                        
skatinti partnerystę ir kitas iniciatyvas, kuriomis
būtų lengvinamas mokymosi rezultatų, įgytų dirbant MVĮ ar kitose nedidelėse
organizacijose, dokumentavimas;
–                        
skatinti darbdavius, jaunimo organizacijas ir
pilietinės visuomenės organizacijas remti ir lengvinti mokymosi dirbant ar
savanoriaujant rezultatų identifikavimą ir dokumentavimą;
–                        
skatinti švietimo ir mokymo paslaugų teikėjus
palengvinti prieigą prie formaliojo švietimo ir mokymo ir taikyti lengvatas
remiantis neformaliojo mokymosi ir savišvietos rezultatais ir užtikrinti
švietimo, mokymo, užimtumo ir jaunimo paslaugų bei atitinkamų politikos sričių
koordinavimą.
EKS patariamoji grupė ir toliau bus
svarbiausia šioje rekomendacijoje siūlomų veiksmų prižiūrėtoja. Siūlomomis
priemonėmis taip pat numatoma teikti veiksmų įgyvendinimo ataskaitas – tai bus
daroma teikiant bendrą Tarybos ir Komisijos ataskaitą, kaip nustatyta
strateginėje programoje „ET 2020“. Galiausiai pažanga plėtojant nacionalines
neformaliojo mokymosi ir savišvietos rezultatų patvirtinimo sistemas bus
vertinama kasmetinėje CEDEFOP ataskaitoje apie Europos nacionalinių
kvalifikacijos sistemų plėtotę.
Įgyvendinant siūlomus veiksmus Komisija
raginama: 1) reguliariai atnaujinti Europos neformaliojo mokymosi ir
savišvietos rezultatų patvirtinimo gaires; 2) sudaryti sąlygas veiksmingam
tarpusavio mokymuisi ir dalijimuisi gerąja patirtimi, kad menkiausiai
patvirtinimo sistemą išplėtojusios šalys galėtų pasinaudoti pažangesnių šalių
patirtimi; 3) bendradarbiaujant su valstybėmis narėmis užtikrinti, kad Europos
švietimo, mokymo ir jaunimo programomis bei Europos struktūrinių fondų lėšomis
būtų remiamas šios rekomendacijos įgyvendinimas, ir 4) bendradarbiaujant su
valstybėmis narėmis ir pasikonsultavus su suinteresuotosiomis šalimis stebėti
ir vertinti, kaip įgyvendinami pasiūlyti veiksmai. 
Teisinis pagrindas
Kadangi Sutarties dėl Europos Sąjungos veikimo
165 ir 166 straipsniuose nustatyta, kad Sąjunga prie geros kokybės
švietimo plėtojimo prisideda skatindama valstybių narių bendradarbiavimą ir
prireikus paremdama bei papildydama jų veiksmus, kartu visiškai pripažindama
valstybių narių atsakomybę už mokymo turinį ir švietimo sistemų ir profesinio
mokymo organizavimą.
Šia iniciatyva rekomenduojamos veiklos gairės,
kurios turi būti įgyvendintos valstybių narių lygmeniu iš dalies remiant
Europos Sąjungai. Siūlomus veiksmus reikės įgyvendinti tiek ES, tiek valstybių
narių lygmeniu. ES lygmeniu veikla bus koordinuojama (visų pirma atsižvelgiant
į atitinkamas Europos priemones) ir remiama, pavyzdžiui, organizuojant
tarpusavio mokymosi veiksmus. Neformaliojo mokymosi ir savišvietos rezultatų
patvirtinimo tvarkos (teisės aktų, nuostatų, kolektyvinių susitarimų) sandara,
plėtotė ir įgyvendinimas ir toliau bus pačių valstybių narių atsakomybė. Dviejų
lygmenų veikla papildo viena kitą ir išsaugo valstybių narių prerogatyvą.
2012/0234 (NLE)
Pasiūlymas
TARYBOS REKOMENDACIJA
dėl neformaliojo mokymosi ir savišvietos
rezultatų patvirtinimo
EUROPOS SĄJUNGOS TARYBA,
atsižvelgdama į Sutartį dėl Europos Sąjungos
veikimo, ypač į jos 165 ir 166 straipsnius,
atsižvelgdama į Europos Komisijos pasiūlymą,
kadangi:
(1)       mokymosi rezultatų (žinių,
gebėjimų ir kompetencijos), įgytų neformaliojo mokymosi ir savišvietos būdu,
įskaitant naudojimąsi nemokamais švietimo ištekliais, patvirtinimas yra būtinas
užtikrinant piliečių galimybes patekti į darbo rinką ir mokytis visą gyvenimą; 
(2)       šiuo metu, kai Europos
Sąjunga patiria rimtą ekonomikos krizę, sukėlusią didelę nedarbo bangą,
patvirtinti atitinkamas žinias, gebėjimus ir kompetenciją, nepriklausomai nuo
to, kaip jie buvo įgyti, yra svarbiau nei bet kada iki šiol, kad būtų
užtikrintas darbo rinkos veikimas ir padidintas konkurencingumas bei ekonomikos
augimas; 
(3)       darbdavių organizacijos,
pavieniai darbdaviai, profesinės sąjungos, pramonės, prekybos ar amatų rūmai,
nacionalinės institucijos, kurios dalyvauja profesinės kvalifikacijos pripažinimo
procese, užimtumo tarnybos, jaunimo organizacijos, su jaunimu dirbantys
asmenys, švietimo ir mokymo paslaugų teikėjai bei pilietinės visuomenės
organizacijos yra svarbiausios suinteresuotosios šalys, teikiančios
neformaliojo mokymosi ir savišvietos galimybes ir užtikrinančios rezultatų
patvirtinimą; 
(4)       2010 m. paskelbtoje
pažangaus, tvaraus ir integracinio augimo strategijoje „Europa 2020“[7] raginama
plėtoti gebėjimus ir kompetenciją, kad augtų ekonomika ir užimtumas, o šios
strategijos pavyzdinėse iniciatyvose[8]
pabrėžiama reikmė suteikti lankstesnių mokymosi galimybių, kad būtų lengviau
pereiti iš vieno darbo ar mokymosi etapo į kitą, o drauge būtų suteikta
galimybė patvirtinti neformaliojo mokymosi ir savišvietos rezultatus;
(5)       2009 m. gegužės 12 d.
Tarybos išvadose dėl Europos bendradarbiavimo švietimo ir mokymo srityje
strateginės programos („ET 2020“)[9]
pažymėta, kad į mokymosi visą gyvenimą procesą reikėtų įtraukti visokį mokymąsi
– formalųjį ir neformalųjį mokymąsi bei savišvietą;
(6)       2009 m. paskelbtoje ES
jaunimo strategijoje „Investicijos ir galimybių suteikimas. Atnaujintas
atvirasis koordinavimo metodas, taikomas sprendžiant jaunimo problemas ir
suteikiant jiems daugiau galimybių“[10]
raginama geriau pripažinti neformaliojo mokymosi būdu jaunimo įgytus gebėjimus;
joje pabrėžiama reikmė patvirtinant gebėjimus ir pripažįstant kvalifikaciją
visapusiškai naudotis įvairiomis ES lygmeniu nustatytomis priemonėmis. Tai dar
kartą patvirtinta 2009 m. lapkričio 27 d. Tarybos rezoliucijoje
dėl Europos bendradarbiavimo jaunimo reikalų srityje atnaujintos sistemos (2010–2018 m.)[11];
(7)       2010 m. gruodžio mėn.
Briugės komunikate[12]
už profesinį rengimą ir mokymą atsakingi Europos šalių ministrai, Europos
socialiniai partneriai ir Europos Komisija pareiškė, kad dalyvaujančios šalys
turėtų ne vėliau kaip 2015 m. pradėti rengti nacionalines neformaliojo mokymosi
ir savišvietos rezultatų pripažinimo ir patvirtinimo procedūras, kurios
prireikus būtų grindžiamos nacionalinėmis kvalifikacijų sistemomis;
(8)       2011 m. lapkričio 28 ir 29 d.
Tarybos išvadose dėl aukštojo mokslo modernizavimo[13]
valstybių narių prašyta parengti aiškius perėjimo nuo profesinio mokymo bei kitų
švietimo rūšių prie aukštojo mokslo būdus ir nustatyti ankstesnio mokymosi bei
patirties, įgytos ne formaliojo švietimo ir mokymosi sistemoje, pripažinimo
tvarką, visų pirma sprendžiant problemas, susijusias su nacionalinių
kvalifikacijų sistemų, susietų su Europos kvalifikacijų sandara, įgyvendinimu
ir naudojimu;
(9)       2011 m. gruodžio 20 d.
Tarybos rezoliucijoje dėl atnaujintos Europos suaugusiųjų mokymosi darbotvarkės[14]
nustatyta, kad suaugusiųjų mokymasis yra vienas iš prioritetų, o 2012–2014 m.
turėtų būti įdiegtos visiškai veikiančios neformaliojo mokymosi ir savišvietos
rezultatų patvirtinimo sistemos, o visų amžiaus grupių ir įvairių kvalifikacijų
suaugusieji, taip pat įmonės ir kitos organizacijos skatinami jomis naudotis; 
(10)     Bendrosios rinkos akte[15] Komisija
pabrėžė, kad didesnis kvalifikuotos darbo jėgos judumas padidintų Europos
ekonomikos konkurencingumą, o 2012 m. balandžio 17 d. Užimtumo
dokumentų rinkinyje[16]
– kad reikia gerinti darbo rinkos ir švietimo sistemos bendradarbiavimą;
(11)     2002 m. lapkričio 12 d.
Tarybos rezoliucijoje dėl glaudesnio Europos bendradarbiavimo profesinio
rengimo ir mokymo srityje[17]
ir 2002 m. lapkričio 30 d. Kopenhagos deklaracijoje[18] raginta
parengti bendrus neformaliojo mokymosi ir savišvietos rezultatų patvirtinimo principus;
(12)     2004 m. gegužės 18 d.
Tarybos išvadose[19]
priimti bendri Europos neformaliojo mokymosi ir savišvietos rezultatų
patvirtinimo principai;
(13)     Europos neformaliojo mokymosi
ir savišvietos rezultatų patvirtinimo aprašas[20], kuriame pateikiama naujausia informacija
apie dabartinę Europos šalių patvirtinimo praktiką, reguliariai skelbiamas nuo 2004 m.,
o 2009 m. paskelbtos Europos neformaliojo mokymosi ir savišvietos
rezultatų patvirtinimo gairės[21];

(14)     2008 m. balandžio 23 d.
Europos Parlamento ir Tarybos rekomendacijoje dėl Europos mokymosi visą
gyvenimą kvalifikacijų sąrangos kūrimo[22] nustatyta, kad kvalifikacija įgyjama tiek
formaliojo, tiek neformaliojo mokymosi ir savišvietos būdu; be to, joje
valstybės narės ragintos susieti nacionalinius kvalifikacijų lygmenis su
Europos kvalifikacijų sistema ir prireikus parengti nacionalines kvalifikacijų
sistemas, kuriomis būtų skatinamas neformaliojo mokymosi ir savišvietos
rezultatų patvirtinimas;
(15)     2004 m. gruodžio 15 d.
Europos Parlamento ir Tarybos sprendimu[23] nustatytas Europass – europinis
dokumentas, kuriuo naudodamiesi piliečiai gali geriau viešinti, fiksuoti ir
pristatyti savo kompetenciją ir kvalifikaciją visoje Europoje;
(16)     pagal Bolonijos procesą
nustatyta Europos kreditų perkėlimo ir kaupimo sistema (ECTS), pagal kurią
skiriami kreditai už formalųjį mokymąsi, remiantis mokymosi rezultatais ir
besimokančio asmens krūviu, suteikia aukštosioms mokykloms daugiau galimybių
skirti kreditus už neformaliojo mokymosi ir savišvietos rezultatus; 
(17)     2009 m. birželio 18 d. Europos
Parlamento ir Tarybos rekomendacijoje[24]
pasiūlyta sukurti Europos profesinio mokymo kreditų sistemą (ECVET), kuri būtų
naudojama pavienių asmenų formaliojo mokymosi ir, prireikus, neformaliojo
mokymosi bei savišvietos rezultatams perkelti, pripažinti ir kaupti;
(18)     viešų konsultacijų internetu[25],
diskusijų su atitinkamomis politinėmis institucijomis bei įvairios tarpusavio
mokymosi veiklos, kurioje dalyvavo socialiniai partneriai, dalyviai iš esmės
sutarė, kad svarbu užfiksuoti gyvenant ir dirbant įgyjamus gebėjimus, ir labai
rėmė Europos iniciatyvą plėtoti patvirtinimo politiką ir praktiką ES valstybėse
narėse,
PRIĖMĖ ŠIĄ REKOMENDACIJĄ:
1.           Valstybės narės, siekdamos
suteikti galimybę visiems piliečiams[26]
užfiksuoti, ko jie išmoko ne mokykloje, ir naudotis tuo dirbant ar toliau
mokantis, turėtų:
(1)         
iki 2015 m. užtikrinti, kad būtų sukurtos
nacionalinės neformaliojo mokymosi ir savišvietos rezultatų patvirtinimo
sistemos[27],
kurios suteiktų piliečiams galimybę: 
i)        patvirtinti gebėjimus, žinias ir
kompetenciją, įgytus neformaliojo mokymosi ir savišvietos būdu, įskaitant
naudojimąsi nemokamais švietimo ištekliais, ir 
ii)       remiantis patvirtintu neformaliuoju
mokymusi ir savišvieta įgyti dalinę ar visą kvalifikaciją, nepažeidžiant kitų
galiojančių Sąjungos teisės aktų, visų pirma Direktyvos 2005/36/EB dėl
profesinės kvalifikacijos pripažinimo[28];

(2)         
užtikrinti, kad    nacionalines neformaliojo
mokymosi ir savišvietos rezultatų patvirtinimo sistemas sudarytų: 
–              
parama piliečiams identifikuojant neformaliojo
mokymosi ir savišvietos rezultatus;
–              
pagalba piliečiams dokumentuojant neformaliojo
mokymosi ir savišvietos rezultatus;
–              
pavienių asmenų neformaliojo mokymosi ir
savišvietos rezultatų vertinimas;
–              
neformaliojo mokymosi ir savišvietos rezultatų
vertinimo sertifikavimas suteikiant kvalifikaciją, kreditų, už kuriuos ateityje
bus suteikta kvalifikacija, arba kitais būdais.
Reikėtų užtikrinti, kad viena ar keliomis
minėtomis galimybėmis priklausomai nuo reikmės galėtų pasinaudoti kiekvienas
pilietis;
(3)         
užtikrinti, kad nacionalinės neformaliojo mokymosi
ir savišvietos rezultatų patvirtinimo sistemos ne tik tenkintų nacionalines,
regionines ir (arba) vietos bei sektoriaus reikmes, bet ir atitiktų šiuos
principus:
–              
patvirtinimo sistema yra nuosekli ir neatskiriama
nacionalinės kvalifikacijų sistemos, parengtos pagal Europos kvalifikacijų
sąrangą, dalis;
–              
informacija apie patvirtinimo galimybes yra plačiai
prieinama pavieniams asmenims ir organizacijoms;
–              
itin daug dėmesio patvirtinimo sistemos skiria
palankių sąlygų neturinčioms grupėms, įskaitant piliečius, kuriems labiausiai
gresia nedarbas ar negarantuotas užimtumas, nes taip galima paskatinti juos
mokytis visą gyvenimą ir sudaryti geresnes galimybes patekti į darbo rinką;
–              
pavieniams bedarbiams ar potencialiems bedarbiams
suteikiama galimybė atlikti vadinamąjį gebėjimų ir kompetencijos auditą per
tris mėnesius nuo reikmės nustatymo; 
–              
piliečiams suteikiama įperkama galimybė pradėti
patvirtinimo procedūrą;
–              
užtikrinamas tinkamas ir įperkamas piliečių,
norinčių pradėti patvirtinimo procedūrą, orientavimas ir konsultavimas; 
–              
skaidrūs kokybės užtikrinimo mechanizmai,
skatinantys tvirtas, veiksmingas ir patikimas vertinimo metodologijas ir
priemones; 
–              
užtikrinamas patvirtinimo procesą vykdančių įvairių
sektorių specialistų profesinės kompetencijos gerinimas;
–              
kvalifikacija, įgyta patvirtinus neformaliojo
mokymosi ir savišvietos rezultatus, atitinka nustatytus standartus, kurie
sutampa su formaliojo švietimo programose įgytos kvalifikacijos standartais
arba jiems prilygsta;
–              
skatinamos dabartinių ir būsimų Europass
priemonių, kuriomis lengvinamas mokymosi rezultatų dokumentavimas, naudojimas;
–              
veikia patvirtinimo tvarkos ir kredito sistemų,
taikomų formaliojo švietimo ir mokymo sistemose (pavyzdžiui, ECTS ir ECVET),
sinergija;  
(4)         
užtikrinti, kad būtų įtrauktos atitinkamos
suinteresuotosios šalys, kaip antai darbdaviai, profesinės sąjungos, pramonės,
prekybos ir amatų rūmai, nacionalinės institucijos, kurios dalyvauja profesinės
kvalifikacijos pripažinimo procese, užimtumo tarnybos, jaunimo organizacijos,
su jaunimu dirbantys asmenys, švietimo ir mokymo paslaugų teikėjai bei
pilietinės visuomenės organizacijos, dalyvaujančios plėtojant ir įgyvendinant
sudedamąsias dalis ir mechanizmus, nurodytus 2 ir 3 dalyse, ir drauge skatinti:
–              
darbdavius, jaunimo organizacijas ir pilietinės
visuomenės organizacijas remti ir lengvinti mokymosi dirbant ar savanoriaujant
rezultatų identifikavimą ir dokumentavimą, naudojant atitinkamas priemones
(visų pirma priemones, parengtas pagal Europass); 
–              
švietimo ir mokymo paslaugų teikėjus palengvinti
prieigą prie formaliojo švietimo ir mokymo remiantis neformaliojo mokymosi ir
savišvietos rezultatais ir prireikus taikyti lengvatas ir (arba) skirti kreditų
už atitinkamus neformaliojo mokymosi ir savišvietos rezultatus;
(5)         
užtikrinti švietimo, mokymo, užimtumo ir jaunimo
paslaugų bei atitinkamų politikos sričių koordinavimą.
2.           Valstybės narės ir Komisija
turėtų imtis tokių priemonių:
(1)         
užtikrinti, kad EKS patariamoji grupė[29] stebėtų
šios rekomendacijos įgyvendinimą ir įtrauktų į tolesnę savo veiklą atitinkamų
jaunimo organizacijų ir savanoriškos veiklos sektorių atstovus;
(2)         
teikdamos sekančią (2015 m.) ir tolesnes
bendras Tarybos ir Komisijos ataskaitas, kaip nustatyta strateginėje programoje
„ET 2020“, pranešti apie pažangą po šios rekomendacijos priėmimo; 
(3)         
padėti įgyvendinti šią rekomendaciją pasinaudojant
Sąjungos agentūrų, visų pirma CEDEFOP, specifinėmis žiniomis, kasmetinėje
ataskaitoje apie Europos nacionalinių kvalifikacijos sistemų plėtotę
atsiskaitant už nacionalinių neformaliojo mokymosi ir savišvietos rezultatų
patvirtinimo sistemų plėtotę ir padedant Komisijai reguliariai atnaujinti
Europos neformaliojo mokymosi ir savišvietos rezultatų patvirtinimo aprašą.
3.           Komisija turėtų:
(1)         
remti valstybes nares ir suinteresuotąsias šalis: 
–              
skatindama veiksmingą tarpusavio mokymąsi ir
dalijimąsi gerąja patirtimi;
–              
reguliariai atnaujindama Europos neformaliojo
mokymosi ir savišvietos rezultatų patvirtinimo gaires, apibendrintas II priede;
(2)         
toliau plėtoti Europass priemones, didinančias
patvirtintų neformaliojo mokymosi ir savišvietos rezultatų skaidrumą ir
pripažinimą visoje Sąjungoje; 
(3)         
bendradarbiaudama su valstybėmis narėmis
užtikrinti, kad Mokymosi visą gyvenimą programa ir programa „Veiklus jaunimas“,
būsimomis Europos švietimo, mokymo, jaunimo ir sporto programomis bei Europos
struktūrinių fondų lėšomis būtų remiamas šios rekomendacijos įgyvendinimas;
(4)         
bendradarbiaudama su valstybėmis narėmis ir
pasikonsultavus su suinteresuotosiomis šalimis stebėti ir vertinti, kaip
įgyvendinami šioje rekomendacijoje pasiūlyti veiksmai ir iki 2017 m.
liepos 31 d. pateikti Tarybai įgytos patirties ir pamokų, į kurias reikėtų
atsižvelgti ateityje, ataskaitą, o prireikus persvarstyti šią rekomendaciją. 
Priimta Briuselyje
                                                                       Tarybos
vardu
                                                                       Pirmininkas
PRIEDAS I 
APIBRĖŽTYS
Šioje rekomendacijoje vartojamų terminų
apibrėžtys:
(a)                   
Formalusis mokymasis
vyksta organizuotoje ir struktūriškai apibrėžtoje aplinkoje, skirtoje
specialiai mokymuisi, ir paprastai baigiasi kvalifikacijos suteikimu,
dažniausiai išduodant sertifikatą ar diplomą. Toks mokymasis vyksta bendrojo
švietimo, pirminio profesinio mokymo ir aukštojo mokslo įstaigose.
(b)                   
Neformalusis mokymasis
yra susijęs su mokymusi kaip suplanuota veikla (nustatomi mokymosi tikslai ir
mokymosi laikas), naudojantis tam tikra mokymosi pagalba (pavyzdžiui,
besimokančio asmens ir mokytojo ryšys). Tai gali būti programos, pagal kurias
mokantis įgyjama darbo įgūdžių, suaugusiųjų raštingumo programos ar mokyklos
nebaigusiems asmenims skirtos pagrindinio ugdymo programos. Labai dažni
neformaliojo mokymosi pavyzdžiai – mokymasis įmonėse, kuriuo atnaujinami ir
gerinami darbuotojų gebėjimai, pavyzdžiui, IRT įgūdžiai, struktūrinis mokymasis
internetu (pavyzdžiui, naudojantis nemokamais švietimo ištekliais) bei
pilietinės visuomenės organizacijų rengiami kursai savo nariams, tam tikrai
tikslinei grupei ar plačiajai visuomenei. 
(c)                   
Savišvietos būdu
mokomasi iš kasdieninės veiklos darbe, šeimoje ar laisvalaikiu. Toks mokymasis
nėra organizuotas ir sistemingas – nenustatyti tikslai, laikas ar mokymosi
pagalba. Žvelgiant iš besimokančio asmens perspektyvos, savišvieta vyksta
nesąmoningai. Savišvietos, kaip mokymosi būdo, rezultatai – gyvenant ir dirbant
įgyjami gebėjimai. Tokių rezultatų pavyzdžiai – darbe įgyti projektų valdymo
gebėjimai ar IRT įgūdžiai, kitoje šalyje išmokta kalba ir įgytos žinios apie
kitas kultūras; ne darbo vietoje įgyti IRT įgūdžiai, taip pat gebėjimai, įgyti
vykdant savanorišką ar kultūrinę veiklą, sportuojant, dirbant su jaunimu ar
namie (pavyzdžiui, prižiūrint vaiką). 
(d)                   
Kvalifikacija –
oficialus vertinimo ir patvirtinimo proceso rezultatas, gaunamas tuo atveju,
kai kompetentinga įstaiga nustato, kad asmens mokymosi rezultatai atitinka
nustatytus standartus. 
(e)                   
Mokymosi rezultatai –
tai, ką besimokantis asmuo žino, supranta ir sugeba daryti pasibaigus mokymosi
procesui; mokymosi rezultatams apibrėžti vartojami terminai „žinios“,
„gebėjimai“ („įgūdžiai“) ir „kompetencija“; 
(f)                     
Nacionalinė kvalifikacijų sistema – nuoseklus ir išsamus kvalifikacijų lygmenų, nustatomų pagal mokymosi
rezultatus, aprašas. 
(g)                   
Patvirtinimas –
procesas, kurio metu įgaliotoji įstaiga patvirtina, kad asmens mokymosi
rezultatai atitinka nustatytus standartus. Šį procesą sudaro keturi etapai: 1)
pokalbis, per kurį nustatoma tam tikra asmens patirtis, 2) dokumentavimas
užfiksuojant asmens patirtį, 3) oficialus šios patirties vertinimas, 4)
pripažinimas ir sertifikavimas, pavyzdžiui, suteikiant dalinę ar visą
kvalifikaciją.
II PRIEDAS
 Neformaliojo mokymosi ir savišvietos rezultatų patvirtinimo gairių santrauka
Veiksminga praktika. Europinė perspektyva
Savišvietos ir neformaliojo mokymosi rezultatų
patvirtinimo praktika turėtų derėti su pagrindiniais 2004 m. Europos
neformaliojo mokymosi ir savišvietos rezultatų patvirtinimo principų, Europos
švietimo ir mokymo kokybės užtikrinimo principų ir Rekomendacijos dėl Europos
profesinio švietimo ir mokymo kokybės užtikrinimo orientacinės sistemos
elementais. 
Reikėtų toliau plėtoti Europos
bendradarbiavimą patvirtinimo srityje, visų pirma reguliariai atnaujinant ir tobulinant
šias gaires ir Europos neformaliojo mokymosi ir savišvietos rezultatų
patvirtinimo aprašą. 
Europos lygmens priemonėmis ir sistemomis
(Europos kvalifikacijų sąranga, Europass, Europos mokymosi kreditų
sistema ir kt.) gali būti skatinamas rezultatų patvirtinimas ir didinamas
patvirtinimo procesų palyginamumas ir skaidrumas, ir taip tarptautiniu mastu
didinamas pasitikėjimas.
Veiksminga praktika. Nacionalinė
perspektyva
Į neformaliojo mokymosi ir savišvietos
rezultatų patvirtinimą reikėtų žvelgti kaip į neatskiriamą nacionalinių
kvalifikacijų sistemų dalį.
Svarbus formuojamasis vertinimo požiūris, nes
taip atkreipiamas dėmesys į žinių, gebėjimų ir platesnės kompetencijos
identifikavimą, kuris yra neatskiriama mokymosi visą gyvenimą dalis.
Apibendrinamasis patvirtinimas turi būti
aiškiai ir vienareikšmiškai susietas su nacionalinėse kvalifikacijų sistemose
naudojamais standartais.
Teisė į patvirtinimą galėtų būti suteikta tais
atvejais, kai neformalusis mokymasis ir savišvieta yra laikomi normaliu keliu
siekti kvalifikacijos, kaip ir formalaus švietimo ir mokymo kelias.
Į nacionalinių kvalifikacijų sistemų plėtotę
gali būti žvelgiama kaip į galimybę sistemingai integruoti patvirtinimą į
kvalifikacijų sistemas.
Patvirtinimo sistemos integravimas į nacionalinę
kvalifikacijų sistemą galėtų būti susietas su reikme gerinti galimybes įgyti
kvalifikaciją, ją kelti ir keisti.
Nacionalinių patvirtinimo sistemų tvarumas ir
nuoseklumas turėtų būtų skatinami reguliariai atliekant sąnaudų ir naudos
analizę.
Veiksminga praktika. Organizacinė
perspektyva
Svarbiausios suinteresuotosios šalys teikiant
neformaliojo mokymosi ir savišvietos rezultatų patvirtinimo galimybes yra
formaliojo švietimo, mokymo įmonėse, suaugusiųjų švietimo paslaugų teikėjai bei
savanoriškos organizacijos. 
Neformaliojo mokymosi ir savišvietos rezultatų
patvirtinimas formaliojo švietimo sistemai kelia uždavinių, susijusių su
mokymosi, kurio rezultatus būtų galima patvirtinti, įvairove ir su šio proceso
integravimu į oficialius mokymo planus bei jo vertinimu.
Sistemų, padedančių dokumentuoti darbuotojų
žinias, gebėjimus ir kompetenciją, sukūrimas būtų labai naudingas įmonėms.
Įmonės turi derinti savo, kaip darbdavių, teisėtus interesus su pavienių
darbuotojų teisėtais interesais.
Prie neformaliojo mokymosi ir savišvietos
labiausiai prisideda suaugusiųjų švietimo sektorius, todėl tolesnę jo plėtotę
turėtų remti sisteminga formuojamojo ir apibendrinamojo patvirtinimo plėtotė.
Trečiasis (savanoriškos veiklos) sektorius
siūlo pačias įvairiausias prie individualių poreikių pritaikyto mokymosi
galimybes, kurios labai vertinamos ir kituose sektoriuose. Patvirtinimas turėtų
būti naudojamas tokio mokymosi rezultatams fiksuoti ir įvertinti bei padėti
juos perkelti į kitą aplinką.
Įvairių institucijų, dalyvaujančių
patvirtinimo procese, funkcijas reikėtų koordinuoti nustatant institucinę
struktūrą.
Institucinis kelias patvirtinimo ir
sertifikavimo link neturėtų baigtis sertifikatų, kurių statusas priklauso nuo
to, kaip jų buvo siekiama, suteikimo.
Veiksminga praktika. Asmens perspektyva
Patvirtinimo proceso dėmesio centras –
besimokantis asmuo. Patvirtinimo procese dalyvaujančių institucijų veikla
turėtų būti vertinama pagal pavieniam asmeniui daromą poveikį.
Patvirtinimo galimybės turi būti suteikiamos
kiekvienam, be to, itin svarbu motyvuoti žmones pradėti patvirtinimo procesą.
Daugiaetapis patvirtinimo procesas suteikia
pavieniams asmenims daug galimybių spręsti dėl patvirtinimo proceso tęsimo
ateityje. Informavimas, konsultavimas ir orientavimas turėtų palengvinti
sprendimų priėmimą.
Veiksminga praktika. Patvirtinimo proceso
struktūra
Norint įvertinti dabartines patvirtinimo
procedūras ir paremti naujų patvirtinimo procedūrų plėtotę galima taikyti tris
procesus – orientavimo, vertinimo ir nepriklausomo audito.
Veiksminga praktika. Metodai
Neformaliojo mokymosi ir savišvietos rezultatų
patvirtinimo metodai yra iš esmės tos pačios priemonės, kokios naudojamos
vertinant formalųjį mokymąsi.
Patvirtinimo procese naudojamos priemonės turi
būti patvirtintos, derinamos ir naudojamos taip, kad būtų atsižvelgta į
individualų neformaliojo mokymosi ir savišvietos specifiškumą ir nestandartinį
pobūdį.
Mokymosi vertinimo priemonės turi atitikti
nustatytą tikslą.
Veiksminga praktika. Patvirtinimo
specialistai
Patvirtinimo procesų veiksmingumas iš esmės
priklauso nuo specialistų – konsultantų, vertintojų ir patvirtinimo proceso
administratorių – indėlio. Tokių specialistų rengimas ir tęstinis mokymas yra
labai svarbus.
Į specialistų rengimo procesą reikėtų įtraukti
tinklų veiklą, kuri padėtų dalytis patirtimi, ir praktikuojančių specialistų
bendruomenės plėtotę.
Tikėtina, kad tokių specialistų
bendradarbiavimas vykdant tą patį patvirtinimo procesą nulemtų veiksmingiausią
ir produktyviausią asmenų, norinčių patvirtinti mokymosi rezultatus, rėmimo
praktiką. 
[1]               Įskaitant
ES piliečius ir visus trečiųjų šalių piliečius, teisėtai gyvenančius Europos
Sąjungoje. 
[2]               COM(2010)
682 galutinis. 
[3]               COM(2010)
477 galutinis.
[4]               COM(2011)
206 galutinis.
[5]               COM(2012)
173 final.
[6]               Nuolatinės
atstovybės ES, Švietimo komitetas, Europos kvalifikacijų sistemos patariamoji
grupė, Mokymosi rezultatų pripažinimo grupė, Mokymosi visą gyvenimą
suinteresuotųjų šalių forumas, Patariamasis komitetas profesinio mokymo
klausimais, Europos profesinio mokymo kreditų sistemos naudotojų grupė,
Suaugusiųjų mokymosi darbo grupė, Aukštojo mokslo modernizavimo darbo grupė,
Tolesnės veiklos, susijusios su Bolonijos procesu, darbo grupė, Europass
ir Euroguidance centrai, Europos orientavimo visą gyvenimą politikos
tinklas, Youthpass patariamoji taryba, Nacionalinių akademinio
pripažinimo centrų (NARIC) tinklas, Ankstesnio mokymosi pripažinimo aukštojo
mokslo srityje tinklas, Jaunųjų savanorių judumo ekspertų grupė.
[7]               COM(2010)
2020 galutinis.
[8]               „Judus
jaunimas“, COM(2010) 477 galutinis, „Naujų įgūdžių ir darbo vietų kūrimo
darbotvarkė“, COM(2010) 682 galutinis.
[9]               OL C 119, 2009 5 28, p. 2.
[10]             COM(2009) 200 galutinis.
[11]             OL C 311, 2009 12 19, p. 1.
[12]             http://ec.europa.eu/education/lifelong-learning-policy/doc/vocational/bruges_lt.pdf.
[13]             OL C 372,
2011 12 20, p. 36.
[14]             OL C 372,
2011 12 20, p. 1.
[15]             COM(2011) 206
galutinis.
[16]             COM(2012) 173 final.
[17]             OL C 13, 2003 1 18.
[18]             Už
profesinį rengimą ir mokymą atsakingų Europos šalių ministrų ir Europos
Komisijos, susitikusių 2002 m. lapkričio 29–30 d. Kopenhagoje,
deklaracija dėl sustiprinto Europos bendradarbiavimo profesinio mokymo srityje,
http://ec.europa.eu/education/pdf/doc125_en.pdf.
[19]             http://ec.europa.eu/education/lifelong-learning-policy/doc/informal/validation2004_en.pdf.
[20]             http://www.cedefop.europa.eu/EN/about-cedefop/projects/validation-of-non-formal-and-informal-learning/index.aspx.
[21]             Cedefop, 2009 m.,
http://www.cedefop.europa.eu/EN/Files/4054_en.pdf.
[22]             OL C 111, 2008 5 6,
p. 1.
[23]             OL L 390, 2004
12 31, p. 6.
[24]             OL C 155, 2009
7 8, p. 11.
[25]             http://ec.europa.eu/dgs/education_culture/consult/vnfil/report_en.pdf.
[26]             ES
piliečiams ir trečiųjų šalių piliečiams, teisėtai gyvenantiems Sąjungoje. 
[27]             Kaip
nurodyta I priede.
[28]             OL L 255, 2005 9 30,
p. 22.
[29]             Suburta
vadovaujantis 2008 m. balandžio 23 d. Europos Parlamento ir Tarybos
rekomendacija dėl Europos mokymosi visą gyvenimą kvalifikacijų sąrangos kūrimo,
OL C 111, 2008 5 6, p. 1.